अभिषेक चौबे की 'डेढ़ इश्किया' देख तिग्मांशु धुलिया की 'साहेब बीवी और गैंगस्टर' की सीरिज की याद आ जाती है क्योंकि छोटा शहर, खस्ताहाल नवाब, बेरंग हवेलियां और उनमें होने वाले षड्यंत्रों के इर्दगिर्द 'डेढ़ इश्किया' की कहानी भी घूमती है। 'इश्किया' के किरदार बब्बन (अरशद वारसी) और खालूजान (नसीरुद्दीन शाह) को लेकर इसका सीक्वल 'डेढ़ इश्किया' नई कहानी के साथ बनाया गया है। ये दोनों चोर-उचक्के 'मेहमूदाबाद' पहुंच जाते हैं जहां की बेगम पारा (माधुरी दीक्षित) सालाना जलसा करवा रही हैं। उन्हें शादी के लिए ऐसा शौहर चाहिए जो कवि हो, शेरो-शायरी की समझ रखता हो क्योंकि उनके पहले पति मरने के पहले कह गए थे कि दूसरा निकाह करो तो तुम्हारे पति में ये गुण होना जरूरी है। ढेर सारे लोग इकट्ठा हैं और तमाशा शुरू होता है। खालूजान भी अपनी शायरी से पारा को प्रभावित करते हैं, लेकिन पारा के इरादे कुछ और ही हैं।

डेढ़ इश्किया पहली फ्रेम से ही दिखा देती है कि ये किस मिजाज की फिल्म है। फिल्मों से गायब हो चुका उर्दू लहजा इसमें नजर आता है। कई संवादों में गाढ़ी उर्दू उपयोग में लाई गई है और जिन्हें समझ में नहीं आए उनके लिए अंग्रेजी में सब-टाइटल्स भी दिए गए हैं। हालांकि संवाद इतने भी कठिन नहीं हैं कि समझ में ही नहीं आए। नजाकत, तमीज और तहजीब का लबादा ओढ़े इन किरदारों के नकाब को धीरे-धीरे परत-दर-परत उघाड़ा गया है। जब सबके नकाब उतरते हैं तो सभी एक ही थैली के चट्टे-बट्टे नजर आते हैं।

अभिषेक चौबे ने छोटे शहर के माहौल और वहां रहने वालों की जो बारीकी पकड़ी है वो तारीफ के काबिल है। भारत के अंदरुनी इलाकों को उन्होंने अच्छी तरह से दिखाया है। इसके लिए आर्ट डायरेक्टर की तारीफ भी करना पड़ेगी। अभिषेक का प्रस्तुतिकरण उस पान की तरह है जिसे आप मुंह में दबाए रखते हैं और धीरे-धीरे उसके रस का आनंद लेते रहते हैं। जरूरत है कि आप धैर्य रखें। शास्त्रीय संगीत और नृत्य के जरिये उन्होंने कहानी को आगे बढ़ाया।

फिल्म में कई मजेदार सीन हैं। बब्बन-मुनिया का सेक्स वाला प्यार, खालू-बेगम पारा का सेक्स रहित प्यार, इतावली शायर तथा बब्बन-खालू और जान मोहम्मद के बीच चूहे-बिल्ली वाले ट्रेक बेहतरीन बन पड़े हैं।

पुरुष किरदारों पर खूब मेहनत की गई है। बब्बन और खालू के साथ-साथ जान मोहम्मद (विजय राज) का किरदार फिल्म में बखूबी जोड़ा गया है, लेकिन महिला किरदारों में उतनी मेहनत नहीं की गई है। 'इश्किया' में विद्या बालन का किरदार तेज-तर्रार होने के साथ-साथ चौंकाता था। 'डेढ़ इश्किया' में भी पारा और मुनिया के किरदारों के जरिये चौंकाने की कोशिश निर्देशक ने की है, लेकिन यह आधा-अधूरा प्रयास नजर आता है। दोनों को खूबसूरत पेश करने में ही निर्देशक का ध्यान ज्यादा रहा है।

फिल्म के सिनेमाटोग्राफी जबरदस्त हैं। रंगों का संयोजन और लाइट्स का बेहतरीन उपयोग फिल्म में देखने को मिलता है। विशाल भारद्वाज का संगीत और गुलजार के लिखे गीत उच्च स्तर के हैं। 'दिल का मिजाज इश्किया', 'जगावे सारी रैना', 'हमारी अटरिया' जैसे गीत उनको पसंद आएंगे जो गंभीर किस्म का संगीत पसंद करते हैं। विशाल भारद्वाज के संवाद कैरेक्टर्स के मिजाज के अनुरूप हैं। गालियों के साथ-साथ दिल को सुकून देने वाले शब्द भी सुनने को मिलते हैं।

नसीरुद्दीन शाह को क्यों भारत के बेहतरीन एक्टर्स में से एक माना जाता है, ये 'डेढ़ इश्किया' में उनके अभिनय को देख समझा जा सकता है। जैकपॉट जैसी फिल्मों में अपनी प्रतिभा को बरबाद करने वाले नसीर को इसी तरह की फिल्मों का हिस्सा बनना चाहिए। अरशद वारसी के लिए कम स्कोप था, लेकिन वे पूरी तरह से अपनी उपस्थिति दर्ज कराते हैं। माधुरी दीक्षित ने अपना काम बखूबी निभाया है, हालांकि उनका रोल और भी बेहतर लिखा जा सकता था। हुमा कुरैशी, विजय राज, मनोज पाहवा सहित सारे कलाकारों का काम उम्दा है।

फिल्म में इश्क के सात चरण बताए गए हैं और इन्हीं सात चरणों के बीच इस फिल्म की कहानी घूमती है।

बैनर :
विशाल भारद्वाज पिक्चर्स प्रा.लि., शेमारू एंटरटेनमेंट

निर्माता :
विशाल भारद्वाज, रमन मारू

निर्देशक :
अभिषेक चौबे

संगीत :
विशाल भारद्वाज

कलाकार :
नसीरुद्दीन शान, अरशद वारसी, माधुरी दीक्षित, हुमा कुरैशी, विजय राज, मनोज पाहवा

सेंसर सर्टिफिकेट : यूए * 2 घंटे 32 मिनट 26 सेकंड